夢南塘一首
作者：劉克莊
朝代：宋

paragraphs: 惜哉典刑盡，久矣幽明分。
忽夢如生平，握手各悲欣。
素排俗學誤，獨策聖處勳。
共起淹中蕝，重理閣上芸。
援琴奏古調，蓄耳所未聞。
騷史多香艷，叔季誰醲熏。
文通筆有色，君苗硯可焚。
精粹軼孟荀，鉅麗肩機雲。
神交暫晤語，睡覺還離群。
猶記酒邊謔，惟操及使君。
太白仙已久，伯業老尚勤。
向也失東隅，茲焉迫西曛。
窗間舊膏火，案頭古典墳。
可憐搔雪鬢，無與運風斤。